Candhi Sari wujudipun persegi panjang kanthi ukuran 17,30 meter x 10 meter, sanajan rumiyin dipun anggep dhasaring asli candhi langkung dawa lan jembar malih.[5] Titikanipun inggih amargi bagéyan suku candhi sampun njorok radi menjawi kirang langkung 1,60 meter.[6] Dhuwuripun candhi saking ngandhap dumugi stupa ing pucukipun inggih kirang langkung 17-18 meter.[6] Gerbang candhi ingkang jembaripun udakawis sapertelon jembar tembok candhi bagéyan ngajeng saha dhuwuripun sepalih saking dhuwuripun asli candhi, ing wekdal sak punika sampun boten wonten malih.[6] Turahanipun inggih namung wekas dinding lawan gerbang ingkang kepanggih dados setunggal kaliyan dinding bagéyan ngajeng candhi.[6]